Be for kirken og stem ved kirkevalget!

Av Sigurd Grindheim, Bønnelistas førstekandidat i Bjørgvin

“Be, så skal dere få”, sier Jesus (Matt 7,7). Dette er bare ett av mange løfter som er gitt til dem som ber.

Det som nå heter Bønnelista begynte som en bønneaksjon under navnet Bønn for den norske kirke. Denne aksjonen ble startet av noen ildsjeler som visste at bønn til Gud kan utløse store undre. De hadde også en nød for at slike undre skulle skje i Den norske kirke.

Når vi ber, demonstrerer vi at vi er avhengige av Gud og at vi ikke kan utrette noe som helst uten at det er han som gjør det. Det gjelder også i kirken. Særlig i kirken.

For det er Gud som må styre hvis kirken skal bli det han har skapt den til: Et fellesskap der mennesker får møte Gud og blir kalt til å omvende seg fra sine synder. Da kan de også få erfare å bli satt fri av hans kjærlighet og nåde. Samtidig blir de forvandlet av hans Hellige ånd.

Bønn skaper forandring, og bønn og arbeid hører sammen. De som dannet aksjonen Bønn for den norske kirke, fikk også et kall til å arbeide for en ny ledelse i kirken. Helt konkret ble dette etter hvert til Bønnelista, som nå stiller kandidater ved kirkevalget i hvert eneste bispedømme.

Bønnelista er inspirert av de samme prinsippene som Bønn for den norske kirke: Det er Jesus som må være Herre i kirken, og vi kan ikke utrette noe uten at vi vender oss til ham og er avhengige av hans inngripen.

Den norske kirke trenger en ny kurs. Den trenger å la seg styre av Gud og av Bibelens ord.

Bønnelistas kandidater vil at Bibelen skal være den høyeste autoritet i kirken, og de vil at kirken i størst mulig grad skal organiseres ut fra lokalmenighetene.

Derfor vil Bønnelistas kandidater være opptatt av å spørre hva Bibelen sier om de forskjellige spørsmålene som kommer opp. De vil være mindre opptatt av hva politiske trender til enhver tid måtte gå ut på.

Det betyr også at Bønnelista vil arbeide for at menighetene selv skal få bestemme hvem de vil ha som prest. De skal få slippe å oppleve at de får en prest med en helt annen teologisk overbevisning fordi et sentralt organ har omgjort deres egne beslutninger.

Alle som tror på Jesus kan være med å be om at Den norske kirke i sannhet lar seg styre av Gud.

Alle medlemmer av Den norske kirke som er 15 år eller eldre innen utgangen av 2023, kan også stemme ved kirkevalget. Dette valget finner sted samtidig med og i samme lokaler som kommunestyrevalget. Det skal velges menighetsråd og bispedømmeråd. Medlemmene i bispedømmerådene utgjør også Kirkemøtet, som møtes en gang i året og som er kirkens høyeste organ. Fra 10. august til 6. september kan man også forhåndsstemme digitalt ved å gå til www.kirkevalget.no.